google/wiki40b huggingface dataset:
Θανάσης (παιχνίδι)

Σκοπός

Ο σκοπός του παιχνιδιού ειναι ο παίκτης να δημιουργήσει με τα χαρτιά που έχει στα χέρια του μια τετράδα και δυο τριάδες ή όλα στη σειρά ή μια τριάδα και τα άλλα στη σειρά ή μια τετράδα και τα άλλα στη σειρά. Αυτό θα το πετύχει βάζοντας σε σειρά φύλλα του ίδιου χρώματος ή χρησιμοποιώντας μπαλαντέρ [μπαλαντέρ είναι τα τζόκερ και ένα τυχαίο φύλλο από την τράπουλα] το οποίο είναι εφικτό να χρησιμοποιηθεί σε θέση οποίου αλλού χαρτιού επιθυμήσει ο παίκτης. Π.Χ [1 2 3 4] αλλά και [Α Α και μπαλαντέρ] ή [3 3 3 3] .

Τρόπος παιχνιδιού

Κάθε παίκτης παίρνει 10 φύλλα. Ο καθένας όταν παίζει παίρνει ένα φύλλο και αν του χρειάζεται το κρατάει και αφήνει κάτω ένα άλλο φύλλο που δεν χρειάζεται. Τα φύλλα που είναι κάτω δεν ξαναχρησιμοποιούνται. Μόλις κάποιος φτιάξει τρεις τριάδες ρίχνει τα φύλλα του κάτω. Επόμενο βήμα είναι να δούμε εάν ο αντίπαλος έχει φτιάξει καμιά τριάδα. Τα χαρτιά τα οποία έχει ο αντίπαλος και δεν είναι τριάδα ή τετράδα τα μετράμε. Τα χαρτιά μετριούνται ανάλογα με τον αριθμό που έχουν πάνω τους ενώ οι φιγούρες για δέκα πόντους. Μετά από πολλές παρτίδες μετράμε τους συνολικούς πόντους και όποιος έχει τους λιγότερους κερδίζει
Αισθησιαρχία

Η αισθησιαρχία, αισθησιοκρατία ή σενσουαλισμός (από το Λατινικό sensus = αίσθηση) είναι συγγενής με το θετικισμό και κατά κάποιο τρόπο με τον υλισμό φιλοσοφική κατεύθυνση που δέχεται ως αποκλειστική πηγή της γνώσης, και γενικά όλου του ψυχικού κόσμου, τις αισθήσεις και οτιδήποτε γίνεται αντιληπτό από τη λειτουργία αυτών. Για την αισθησιαρχία η γνώση είναι μια απλή απεικόνιση της αντίληψης. H αισθησιαρχία σχετίζεται επίσης με τον εμπειρισμό και τον κριτικισμό, των οποίων όμως ουσιαστικά προηγείται.
Γενικά όμως, η αισθησιαρχία δε λαμβάνει υπόψη ότι τα αισθήματα είναι άπειρα και χρειάζονται τακτοποίηση, ούτε την απάτη των αισθήσεων που την ανακαλύπτει η νόηση, και σ'αυτά έγκειται η απλοϊκότητά της.
Αισθησιοκράτες ήταν κατά την αρχαιότητα οι Κυρηναϊκοί και Επικούρειοι φιλόσοφοι. Η αισθησιαρχία ως φιλοσοφική θεωρία, αναπτύχθηκε ιδιαίτερα από τους Γάλλους αισθησιοκράτες του Διαφωτισμού, ενώ στη σύγχρονη φιλοσοφία θεμελιώθηκε από τον Τζον Λοκ με τη φράση "Δεν υπάρχει τίποτα στο νου, που να μην ήταν πριν στις αισθήσεις"(nihil est in intellectu, quod non prius in sensu)
Τζάρβις Γκάρετ

Σταδιοδρομία στο κολέγιο

Μετά την αποφοίτησή του από το λύκειο, ο Γκάρετ αγωνίστηκε στους Ρόουντ Άιλαντ Ραμς. Ως δευτεροετής, είχε κατά μέσο όρο 5,3 πόντους, 2,3 ριμπάουντ και 2,3 ασίστ ανά αγώνα, σε 34 αγώνες με τους Ραμς.

Ομόνοια

Αφού δεν επιλέχθηκε στο NBA ντραφτ 2018, ο Γκάρετ υπέγραψε με την Ομόνοια της Α' κατηγορίας Κύπρου. Είχε μέσο όρο 17,7 πόντους, 4,4 ριμπάουντ και 5,9 ασίστ στο πρωτάθλημα. Επίσης, αναδείχθηκε πρώτος σε ασίστ στο πρωτάθλημα, κατά τη διάρκεια της κανονικής περιόδου.

Ρέθυμνο

Στις 4 Ιουνίου 2019, υπέγραψε συμβόλαιο με το Ρέθυμνο.
Παναθηναϊκός (ποδόσφαιρο γυναικών)

Ιστορία

Το τμήμα γυναικείου ποδοσφαίρου του Παναθηναϊκού Αθλητικού Ομίλου ήταν από τα πρώτα που δημιουργήθηκαν στην Ελλάδα. Ιδρύθηκε το 1980 υπό την ευθύνη της ΠΑΕ Παναθηναϊκός. Η επιλογή του έμψυχου δυναμικού έγινε μέσα από 200 περίπου νεαρές αθλήτριες.
Την τεχνική ηγεσία της ομάδας ανέλαβαν κατά σειρά οι Σπήλιος Ζαχαρόπουλος, Γκομέζ Ντε Φαρία και Τάκης Οικονομόπουλος. Το τμήμα λειτούργησε από το 1980 έως το 1982 και η δραστηριότητα της ομάδας περιορίστηκε σε φιλικούς αγώνες με άλλες γυναικείες ομάδες αλλά και με ανδρικές. Οι πιο ταλαντούχες αθλήτριες του Παναθηναϊκού ήταν η επιθετικός Γεωργία Τζανή, που ο προπονητής Γκομέζ Ντε Φαρία αποκαλούσε "λευκό Πελέ", και η στόπερ Φωτεινή Καραδήμα που την αποκαλούσαν και ως "Νοβοσέλατς". Αρχηγός της ομάδας υπήρξε η Άννα Κωτσοπούλου.
Η απουσία εγχώριου πρωταθλήματος, το οποίο ξεκίνησε από το 1987, ή άλλων ανταγωνιστικών διοργανώσεων ήταν καταδικαστική για το τμήμα που διέθετε αθλήτριες με αξιοσημείωτες δυνατότητες. Το 1982 το τμήμα έπαψε να υφίσταται, όμως οι αθλήτριες του Παναθηναϊκού συνέχισαν να αγωνίζονται μαζί καθώς ίδρυσαν αμέσως τη Δόξα Αθηνών (αργότερα μετονομάστηκε σε Δόξα Πειραιά), με την οποία κατέκτησαν 4 πρωταθλήματα σε 5 χρόνια, χάνοντας ένα μόνο σε αγώνα μπαράζ.
Μιγαδικός αριθμός

Ιστορικό

Οι μιγαδικοί αριθμοί επινοήθηκαν από τον Ιταλό μαθηματικό Τζερόλαμο Καρντάνο, ο οποίος τους χαρακτήριζε ως φανταστικούς, στην προσπάθειά του να βρει αναλυτικές λύσεις σε κυβικές εξισώσεις. Η διαδικασία επίλυσης τέτοιων εξισώσεων απαιτεί ενδιάμεσους υπολογισμούς, οι οποίοι μπορεί να περιλαμβάνουν τετραγωνικές ρίζες αρνητικών αριθμών, ακόμα κι όταν η ρίζα είναι πραγματικός αριθμός. Το γεγονός αυτό οδήγησε τελικά στο Θεμελιώδες Θεώρημα της Άλγεβρας, που δείχνει ότι στο σώμα των μιγαδικών αριθμών κάθε μη μηδενικό πολυώνυμο έχει τουλάχιστον μια ρίζα.

Μιγαδικό επίπεδο

Κάθε μιγαδικός αριθμός  μπορεί να αντιστοιχιστεί σε ένα σημείο  ενός δισδιάστατου καρτεσιανού συστήματος συντεταγμένων. Κάθε τέτοιο σημείο  λέγεται "εικόνα" του αντίστοιχου μιγαδικού αριθμού  και συμβολίζεται με  ή . Σε αυτή την περίπτωση, το καρτεσιανό σύστημα συντεταγμένων λέγεται "μιγαδικό επίπεδο" (ή "διάγραμμα Argand").
Λόγω της παραπάνω αντιστοίχισης μιγαδικού με σημείο, κάθε μιγαδικός αριθμός  μπορεί να αναπαρασταθεί στο μιγαδικό επίπεδο με το διάνυσμα , που έχει αρχή το κέντρο  των αξόνων και τέλος το σημείο .
Το μέτρο του μιγαδικού αριθμού ορίζεται ως το μέτρο του διανύσματος  ή, ισοδύναμα, ως η απόσταση του  από το κέντρο  του μιγαδικού επιπέδου:

Τριγωνομετρική μορφή

Εκτός από τις καρτεσιανές συντεταγμένες του, ένας μιγαδικός μπορεί να γραφεί και με πολική ή τριγωνομετρική μορφή. Οι πολικές συντεταγμένες ενός μιγαδικού  είναι το ζευγάρι , όπου , είναι το μέτρο του μιγαδικού και , το πρωτεύον όρισμα του .
Όρισμα ενός μιγαδικού  είναι κάθε μία από τις γωνίες που σχηματίζει ο θετικός οριζόντιος ημιάξονας  με το αντίστοιχο διάνυσμα του . Πρωτεύον όρισμα είναι η γωνία εκείνη που βρίσκεται στο διάστημα , και συμβολίζεται με . Οπότε κάθε άλλο όρισμα του , διαφέρει κατά  από το , όπου  (ακέραιος).
Ισχύει ότι:
όπου: 
και το όρισμα  προσδιορίζεται με προσθετέο , δηλαδή ορίσματα που διαφέρουν κατά ένα ακέραιο πολλαπλάσιο του  είναι ισοδύναμα.
Γκομέισα

Ιστορία

Το όνομα αυτό προέρχεται από την αραβική λέξη Al Jummaiza (= μουριά), που χρησιμοποιούσαν για ολόκληρο τον αστερισμό Μικρός Κύων, ή κατ' άλλους από τη λέξη Al Ghumaisa (= ο αμυδρός ή ο δακρυσμένος), επίσης για όλο τον αστερισμό, εξαιτίας ενός αραβικού μύθου που ήθελε τον Μικρό και τον Μεγάλο Κύνα αδέρφια του Κανώπου (πρβλ. και τη σύγχρονη αραβική ονομασία για τον Πρόκυνα, غموص ghumūş).
Το όνομα αυτό μεταγράφηκε στους Αλφόνσειους Πίνακες ως Algomeyla και στον Burritt ως Gomelza, ενώ κάποιες φορές απαντάται και ως Al Gamus, και σπανιότερα ως Al Murzim, το όνομα του β Μεγάλου Κυνός. Το τελευταίο σημαίνει «αγγελιοφόρος, προάγγελος», καθώς αμφότεροι οι αστέρες «προανάγγελλαν» με την ανατολή τους την ανατολή του φωτεινότερου αστέρα στον ουρανό, του Σειρίου.

Χαρακτηριστικά

Ο αστέρας β Μικρού Κυνός είναι ένας θερμός αστέρας της Κύριας Ακολουθίας, ορατός με γυμνό μάτι τα χειμωνιάτικα βράδια και στις αρχές της άνοιξης ψηλά στον νότιο ουρανό της Ελλάδας. Είναι ελαφρώς μεταβλητός αστέρας και ανήκει στους λεγόμενους «μεταβλητούς (τύπου) γάμμα Κασσιόπης»: το φαινόμενο μέγεθός του κυμαίνεται από 2,84 ως 2,92. Περιστρέφεται πολύ γρήγορα γύρω από τον άξονά του, με γραμμική ταχύτητα 275 χιλιόμετρα ανά δευτερόλεπτο στον ισημερινό του, και περιβάλλεται από ένα δίσκο ύλης που θερμαίνεται από την ακτινοβολία του αστέρα. Οι δύο αυτές ιδιότητες προδίδουν τη νεαρή του ηλικία.
Η επιφανειακή θερμοκρασία του αστέρα είναι 11.500 K, ενω η μάζα του εκτιμάται ότι είναι τριπλάσια της μάζας του Ήλιου και η διάμετρός του τετραπλάσια, επομένως ο όγκος του 64 φορές μεγαλύτερος από τον όγκο του Ήλιου. Το απόλυτο μέγεθος είναι –0,70, που αντιστοιχεί σε πραγματική λαμπρότητα 250 φορές μεγαλύτερη από εκείνη του Ήλιου.
Ο β Μικρού Κυνός εμφανίζει μικρή ιδία κίνηση, η οποία μετρήθηκε σε 0,064 arcsec/έτος, και απομακρύνεται από εμας με ταχύτητα 22 χιλιόμετρα ανά δευτερόλεπτο (79.000 χιλιόμετρα την ώρα).
Λωξάντρα (τηλεοπτική σειρά)

Η Λωξάντρα ήταν τηλεοπτική σειρά που γυρίστηκε και προβλήθηκε την σεζόν 1979-1980, βασισμένη στο ομώνυμο βιβλίο της Μαρίας Ιορδανίδου.
Είναι η ιστορία της Πολίτισσας Λωξάνδρας από το γάμο της ως τα γεράματά της. Η Λωξάντρα παντρεύεται σε μεγάλη ηλικία ένα χήρο με τέσσερα παιδιά, τον Δημητρό. Μεγαλώνει παιδιά, τα παντρεύει, ξενιτεύεται, γερνάει και μέσα απ' την ιστορία της ξεδιπλώνεται και η ιστορία ολόκληρου του κόσμου της Πόλης, μέσα από τα γεγονότα που τον σημάδεψαν πριν τον Α' Παγκόσμιο Πόλεμο.
Συνολικά προβλήθηκαν 30 επεισόδια, από τις 19 Ιανουαρίου έως τις 16 Αυγούστου 1980, από την ΕΡΤ. Ήταν από τις τελευταίες ασπρόμαυρες σειρές των πρώτων ετών της έγχρωμης, από το 1979, ΕΡΤ. Παράλληλα, είναι από τις παλαιότερες σειρές που διασώζονται στο Αρχείο της ΕΡΤ.
Γεώργιος Μαργαρίτης

Βιογραφία

Γεννήθηκε το 1814 στη Σμύρνη. Πατέρας του ήταν ο Φίλιππος Μαργαρίτης. Είχε άλλα πέντε αδέρφια, από τους οποίους γνωστότερος είναι ο Φίλιππος Μαργαρίτης, επίσης ζωγράφος και πρώτος Έλληνας φωτογράφος. Με την έκρηξη της Ελληνικής Επανάστασης η οικογένειά του έφυγε από τη Σμύρνη για να γλυτώσει από τις σφαγές. Κατέφυγε στα Ψαρά κι από εκεί στη Ρώμη. Σπούδασε στο Παρίσι ζωγραφική και λιθογραφία και επιστρέφοντας στην Αθήνα το 1836 διορίστηκε πρώτος καθηγητής της ζωγραφικής στην Σχολή των Ευελπίδων και ταυτόχρονα δημιούργησε ιδιόκτητο εργαστήρι ζωγραφικής στο οποίο εγκατέστησε και μηχανήματα λιθογραφίας. Αργότερα ίδρυσε μαζί με τον αδερφό του Φίλιππο το πρώτο φωτογραφείο στην Αθήνα. Από το 1843 ως το 1853 δίδαξε χωρίς μισθό ανώτερη ζωγραφική, γυψογραφία και ελαιογραφία στο Σχολείο των Τεχνών. Ήταν μάλιστα μαζί με τον αδερφό του οι πρώτοι Έλληνες καθηγητές της σχολής. Συμμετείχε στις καλλιτεχνικές εκθέσεις των Ολυμπίων ενώ από κοινού με τον αδερφό του Φίλιππο, ανέλαβε τη διακόσμηση με τοιχογραφίες των Ανάκτόρων τόσο επί Όθωνα όσο και επί Γεωργίου Α'. Πέθανε το 1884 στην Αθήνα.

Τεχνοτροπία & έργο

Ο Μαργαρίτης ήταν βαθύτατα επηρεασμένος από το πνεύμα του νεοκλασικισμού. Η τεχνοτροπία του χαρακτηρίζεται ως κομψή αλλά από σχεδιαστικής άποψης άκαμπτη. Αρκετά έργα του είναι προσωπογραφίες αγωνιστών της Ελληνικής Επανάστασης ή προσωπικοτήτων της εποχής, που παρουσιάζονται με εξιδανικευτικές τάσεις. Ο πίνακάς του, Τραύμα του Καραϊσκάκη κατά την εν Αλιπέδω μάχην, βραβεύτηκε με αργυρό μετάλλιο στον διαγωνισμό των Ολυμπίων του 1870.
Κλίση τροχιάς

Με τον όρο κλίση γενικά στις θετικές επιστήμες χαρακτηρίζεται η γωνία ανάμεσα σε ένα επίπεδο αναφοράς και σε ένα άλλο επίπεδο ή άξονα. Ειδικότερα ως προς τις τροχιές των ουράνιων σωμάτων στην αστρονομία, η κλίση είναι μία από τις έξι τροχιακές παραμέτρους που περιγράφουν πλήρως μία τροχιά. Στην περίπτωση των σωμάτων του Ηλιακού Συστήματος, η κλίση της τροχιάς ή τροχιακή κλίση ενός πλανήτη, κομήτη, αστεροειδούς κλπ. ορίζεται ως η γωνία ανάμεσα στο επίπεδο της τροχιάς και το επίπεδο της εκλειπτικής, δηλαδή το επίπεδο πάνω στο οποίο κείται η τροχιά της Γης γύρω από τον Ήλιο.Θα μπορούσε να μετράται σε σχέση με κάποιο άλλο επίπεδο, όπως αυτό του ισημερινού του Ηλίου, ή το επίπεδο της τροχιάς του Δία, αλλά η εκλειπτική είναι πιο πρακτική εκλογή για παρατηρητές που εργάζονται από τη Γη.

Άλλες σημασίες

Για πλανήτες και άλλα περιστρεφόμενα ουράνια σώματα, η γωνία του άξονα περιστροφής με την κάθετο στο επίπεδο της τροχιάς επίσης αποκαλείται κάποτε κλίση ή αξονική κλίση, αλλά για την αποφυγή συγχύσεων μπορεί να αποκαλείται λόξωση.

Υπολογισμός

Στην αστροδυναμική η κλίση  μπορεί να υπολογισθεί από το διάνυσμα της τροχιακής στροφορμής  (ή οποιοδήποτε άλλο διάνυσμα κάθετο στο επίπεδο της τροχιάς:
,
όπου  είναι η z-συνιστώσα της .
Η αμοιβαία κλίση δύο τροχιών μπορεί να υπολογισθεί από τις κλίσεις τους ως προς ένα άλλο επίπεδο με χρήση του σφαιρικού νόμου των συνημιτόνων.
Γιώργος Μπαλογιάννης

Καριέρα

Ξεκίνησε τη σταδιοδρομία του από την ομάδα του ΒΑΟ στον οποίο αγωνίστηκε το διάστημμα 1988-1992. 
Στη συνέχεια αποκτήθηκε από τον ΠΑΟΚ με τον οποίο κατέκτησε το Κύπελλο Κόρατς το 1994 και 2 Κύπελλα Ελλάδος (1995, 1999) διετελώντας αρχηγός τις περιόδους 1998-1999 και 1999-2000. 
Το 2000 μεταγράφηκε στον Παναθηναϊκό για να κατακτήσει την Ευρωλίγκα το 2002, 2 πρωταθλήματα το 2001 και 2003, 1 κύπελλο το 2003, ενώ ήταν φιναλίστ της Σουπρολίγκα το 2001. 
Τη σεζόν 2003-2004 μεταγράφηκε στο Μακεδονικό και την επόμενη χρονιά έκλεισε την καριέρα του στον ΠΑΟΚ.

Εθνική Ελλάδος

Έχει αγωνιστεί με την Εθνική Ελλάδος σε 31 αγώνες και έχει σημειώσει 141 πόντους. Έχει κατακτήσει την 4η θέση στο Μουντομπάσκετ 1998 και έχει συμμετάσχει στο Ευρωμπάσκετ 1999.
Τον Ιούλιο του 2008 ενεπλάκη στην Διοίκηση της ΚΑΕ ΠΑΟΚ.
Είναι παντρεμένος και έχει τρία παιδιά.
Αλί Μπαντζό Γκαματιέ

Πολιτική καριέρα

Στην πρώτη κυβέρνηση του πρωθυπουργού Χαμά Αμαντού, η οποία διορίστηκε στις 5 Ιανουαρίου 2000, ο Γκαματιέ συμπεριλήφθηκε και του δόθηκε το χαρτοφυλάκιο των οικονομικών. Ως υπουργός ο Γκαματιέ υποστήριξε διεθνώς την συνολική διαγραφή του χρέους στο εξωτερικό τόσο για το Νίγηρα όσο και για άλλες υπερχρεωμένες χώρες. Έλαβε μέρος σε συνομιλίες με το ΔΝΤ για το θέμα των χρεών. Κατά τη διάρκεια της υπουργικής του θητείας, προώθησε μειώσεις των δημοσίων δαπανών λόγω της οικονομικής κρίσης του 2002.
Τον Ιούλιο του 2003 συνελήφθη ο δημοσιογράφος της Le Républicain Μαμάν Αμπού έπειτα από άρθρο που κατηγορούσε τον Γκαματιέ και τον Χαμά ότι χρησιμοποίησαν πόρους από τα ταμεία του κράτους για κυβερνητικά συμβόλαια. Ο υπουργός οικονομικών έτυχε κριτικής και από την αντιπολίτευση για την ψήφιση νομοσχεδίου που επέβαλε βαρύτατους φόρους στους εκδότες εφημερίδων, σε βαθμό που απειλούνταν με χρεωκοπία οι εφημερίδες της αντιπολίτευσης. Τον Οκτώβριο του 2003 ο Γκαματιέ αποχώρησε από το υπουργείο οικονομικών και την περίοδο εκείνη, ως στενός συνεργάτης του Χαμά Αμαντού, θεωρούνταν αντίπαλος του Μαμαντού Ταντζά. Foreign analysis concluded that because of his relationship with the Prime Minister, Gamatié's removal "...may have involved political considerations".
Τον Οκτώβριο του 2003 ο Γκαματιέ διορίστηκε υποδιοικητής της Κεντρικής Τραπέζης των Δυτικοαφρικανικών Κρατών (BCEAO) και το 2006 ήταν μεταξύ των 4 υποψηφίων για τη διαδοχή του διοικητή του ιδρύματος, Σαρλ Κονάν-Μπανί.
Το 2007 έγινε γνωστό από τον τοπικό Τύπο ότι ο Μαχαμαντού Ισουφού είχε προτείνει τον Γκαματιέ για την πρωθυπουργία για να ηγηθεί κυβέρνησης εθνικής ενότητας. Το 2008 έγιναν οι δίκες του Αμαντού Χαμά για διαφθορά και στη διάρκειά τους κατέθεσε ο Γκαματιέ ότι το ποσό των 100 εκατομμυρίων φράγκων CFA , τα οποία κατηγορήθηκε ο Αμαντού ότι είχε υπεξαιρέσει από το δημόσιο ταμείο, αφαιρέθηκε χωρίς να γνωρίζει ο υπουργός οικονομικών.
Το 2008 ο Γκαματιέ υπηρέτησε ως ειδικός σύμβουλος του προέδρου επί θεμάτων Μεταλλείων και ήταν κύριος διαπραγματευτής από πλευράς κυβέρνησης με την γαλλική μεταλλευτική εταιρεία Areva για εξόρυξη ουρανίου. Οι εν λόγω διαπραγματεύσεις είχαν αποτέλεσμα να υπογραφεί συμφωνία για επενδύσεις στην μεταλλευτική περιοχή Ιμαρουρέν του Νίγηρα, ύψους 1 δισ. ευρώ.
Τον Αύγουστο του 2009 έγινε γνωστό στον Τύπο ότι ο Γκαματιέ ήταν πλέον υποστηρικτής του προέδρου Ταντζά και του νέου Συντάγματος με το οποίο θα παρέμενε στην εξουσία. Ακολούθησε το συνταγματικό δημοψήφισμα με το οποίο το αξίωμα του Πρωθυπουργού έγινε ακόμα πιο εθιμοτυπικό σε σχέση με εκείνο του Προέδρου. Ο Γκαματιέ διορίστηκε πρωθυπουργός στις 2 Οκτωβρίου 2009.
Έπειτα από την ανατροπή του προέδρου Ταντζά σε στρατιωτικό πραξικόπημα, στις 18 Φεβρουαρίου 2010, ο Γκαματιέ συνελήφθη από την χούντα και κρατήθηκε σε περιορισμό, ωστόσο παρουσίασε υψηλή πίεση, με αποτέλεσμα να απελευθερωθεί στις 4 Μαρτίου. Έπειτα από τριήμερη νοσηλεία σε νοσοκομείο της Νιαμέυ, μεταφέρθηκε στο Παρίσι στις 8 Μαρτίου, για νοσηλεία.
Εδουάρδος Ζ΄ του Ηνωμένου Βασιλείου

Βιογραφία

Γεννήθηκε στις 9 Νοεμβρίου 1841 στα ανάκτορα του Μπάκιγχαμ στο Λονδίνο και ήταν γιος της βασίλισσας Βικτώριας και του πρίγκιπα Αλβέρτου της Σαξονίας-Κόμπουρκ & Γκότα. Η Βάπτισή του έγινε στις 25 Ιανουαρίου 1842 στο Παρεκκλήσι του Αγίου Γεωργίου. Ονομάσθηκε Αλβέρτος προς τιμήν του πατέρα του Πρίγκιπας Αλβέρτου και Εδουάρδος προς τιμήν του μητρικού παππού του Εδουάρδου Αύγουστου, Δούκα του Κεντ και του Στράδερν. Μέσα στην οικογένεια του ήταν γνωστός ως Μπέρτι.
Μετά τον θάνατο του πατέρα του, η μητέρα του Βικτώρια κατά τη διάρκεια της βασιλείας της δεν του επέτρεψε να αναλάβει κάποια κυβερνητική θέση αλλά του επέτρεψε να την εκπροσωπεί στην Αγγλική κοινωνία. Με το θάνατο της μητέρας του τελειώνει η βασιλεία του Οίκου του Ανόβερου και αρχίζει αυτή του Οίκου της Σαξονίας-Κόμπουρκ & Γκότα.
Ο Εδουάρδος έστρεψε την προσοχή του στα ταξίδια, στις κοινωνικές εκδηλώσεις και στις γυναίκες αποκτώντας την φήμη του playboy. Παρά τον γάμο του με την πριγκίπισσα Αλεξάνδρα, ο Εδουάρδος διατηρούσε και πολλές εξωγαμιαίες σχέσεις. Στις 22 Ιανουαρίου του 1901, μετά τον θάνατο της μητέρας του, ανήλθε στον θρόνο. Αντίθετα με τα δείγματα που υπήρχαν, ο Εδουάρδος αποδείχτηκε ικανός βασιλιάς. 
Στην εξωτερική πολιτική υποστήριξε την προσέγγιση με την Γαλλία και την Ρωσία δημιουργώντας έτσι την τριπλή συνεννόηση ενώ παράλληλα δημιούργησε στενές σχέσεις με τους βασιλικούς οίκους της Ευρώπης αποκτώντας έτσι το προσωνύμιο «ο θείος της Ευρώπης». Το 1909 δημιουργήθηκε ρήξη μεταξύ αυτού και των συντηρητικών, οι οποίοι αποτελούσαν την πλειοψηφία της βουλής των Λόρδων, επειδή καταψήφισαν ένα νομοθετικό πακέτο μεταρρυθμίσεων που είχε προτείνει.
Απεβίωσε στις 6 Μαΐου του 1910 στο Λονδίνο πριν υπάρξει εκτόνωση της κοινοβουλευτικής κρίσης και ενταφιάστηκε στο κάστρο του Ουίνδσορ.
Βοτάνι Καστοριάς

Οθωμανική Αυτοκρατορία

Το χωριό κατοικήθηκε από Βούλγαρους, αλλά εγκαταλείφθηκε στα χρόνια της διοίκησης του Αλή Πασά και ξανακατοικείται από Έλληνες της Ηπείρου. Στο τέλος του 19ου αιώνα το Βοτάνι είναι ένα ελληνικό χωριό. Σύμφωνα με τα στατιστικά στοιχεία του Βασίλ Καντσώφ (Μακεδονία. Εθνογραφία και Στατιστική), το 1900 το Βοτάνι είχε 80 Έλληνες.

Ελλάδα

Το 1912, κατά τη διάρκεια των Βαλκανικών Πολέμων, εισήλθαν στο χωριό ελληνικά στρατεύματα όπου και παρέμειναν και μετά το πέρας των πολέμων. Το 1928 το χωριό πήρε τη σημερινή του ονομασία. Εκτός από την εξωτερική μετανάστευση, η εσωτερική προς τις μεγάλες πόλεις της Ελλάδας συμβάλλει στη μείωση του πληθυσμού.
Κατά τη διάρκεια του εμφυλίου πολέμου, το χωριό υπέφερε σοβαρά και ο πληθυσμός του μειώθηκε σημαντικά.
Κύπελλο Ελλάδος καλαθοσφαίρισης γυναικών 2000-2001

To Κύπελλο Ελλάδος καλαθοσφαίρισης γυναικών 2000-01 ξεκίνησε στις 1 Οκτωβρίου 2000 με τους αγώνες της πρώτης φάσης και τελείωσε στις 25 Μαρτίου 2001 με τον τελικό μεταξύ του Δ.Α.Σ. Άνω Λιοσίων και του Α.Ο. Σπόρτιγκ. Το κύπελλο κατέκτησε ο Δ.Α.Σ. Άνω Λιοσίων για πρώτη φορά στην ιστορία της διοργάνωσης.
Προλεταριάτο

Το προλεταριάτο, (από το Λατινικό proletarius, πληθ. proletarii) είναι ένας πολιτικός και κοινωνικός όρος που χρησιμοποιείται για να προσδιορίσει την εργατική τάξη, την κοινωνική και οικονομική τάξη δηλαδή, που αποτελείται από μισθωτούς εργάτες, το εισόδημα των οποίων προέρχεται από την πώληση της εργατικής τους δύναμης. Το μέλος μιας τέτοιας τάξης ονομάζεται προλετάριος, (θηλ. προλετάρια ή προλετάρισσα).

Ετυμολογία του όρου

Ετυμολογικά και ιστορικά ο λατινικός όρος προσδιόριζε -στην αρχαιότητα- εκείνους τους ανθρώπους που δεν είχαν τίποτε άλλο να προσφέρουν στη πολιτεία πέρα από τα αρσενικά παιδιά τους, ως στρατιώτες, (prolet-arius = φτωχός, proles = παιδί, απόγονος). Ο όρος αρχικά χρησιμοποιήθηκε με υποτιμητική έννοια, μέχρι που ο Κάρολος Μαρξ τον χρησιμοποίησε ως έναν κοινωνιολογικό όρο για να αναφερθεί στην εργατική τάξη.

Ρωμαϊκή χρήση του όρου

Στην Αρχαία Ρώμη οι Προλετάριοι, (Proletarii), αποτελούσαν την κατώτερη κοινωνική τάξη με ελάχιστη ή καθόλου ιδιοκτησία, όπου η μόνη τους συνεισφορά προς το κράτος ήταν η τεκνογονία και ειδικότερα η αρρενογονία. Η ονομασία τους αυτή προήλθε από τους καταλόγους των απογραφών της Ρωμαϊκής Αυτοκρατορίας όπου ως περιουσιακό στοιχείο καταγράφονταν τα άρρενα τέκνα αυτών.
Σύμφωνα με το Ρωμαϊκό Δίκαιο αν και οι προλετάριοι αποτελούσαν κοινωνική τάξη επίσημα αναγνωρισμένη δεν είχαν το δικαίωμα ψήφου. Με τον χρόνο όμως σιγά – σιγά και ειδικά με τους συνεχείς πολέμους των Ρωμαίων στην Ανατολή άρχισε να αναγνωρίζεται περισσότερο η μεγάλη προσφορά τους στην πολιτεία. Επί εποχής μάλιστα του Ρωμαίου στρατηγού Γαΐου Μάριου (157 – 86 π.Χ.) , του επικαλούμενου "Τρίτου ιδρυτή της Ρώμης", οι προλετάριοι αποτελούσαν τη βασική πηγή στρατολόγησης ανδρών του ρωμαϊκού στρατού.

Χρήση μέχρι 19ο αιώνα

Στη Βυζαντινή Αυτοκρατορία ο όρος αυτός δεν υφίσταται ως χαρακτηρισμός κοινωνικής τάξης και έτσι με τον χρόνο στον Μεσαίωνα ο όρος προλετάριος χρησιμοποιούταν χαλαρά και γενικά με περιφρόνηση για κοινωνική τάξη χαμηλότερης βαθμίδας. Με τον γενικό αυτό χαρακτήρα έφθασε μέχρι τον 19ο αιώνα με νόημα όμως που ποίκιλλε ανάλογα με το πώς έκρινε ή θεωρούσε καθένας τον κοινωνικά "χαμηλότερο". Κριτήρια που λαμβάνονταν υπόψη την εποχή εκείνη ήταν διάφορα, όπως: βαθμοί ένδειας, εξαθλίωσης, οκνηρίας, βαριάς χειρωνακτικής εργασίας, αμάθειας, εγκληματικότητας κ.ά.
Ιωάννης του Ιμπελέν, νομικός

Καταγωγή και πρώτα χρόνια

Ο Ιωάννης ήταν γιος του Φιλίππου βαΐλου του Βασιλείου της Κύπρου την περίοδο 1218-1227 και της Αλίκης του Μονμπελιάρ (Alix de Montbéliard). Για να διακρίνεται από το θείο του Ιωάννη Ιμπελέν, "τον αυθέντη της Βηρυτού", τον αποκαλούσαν συχνά Ιωάννη της Γιάφας. Πιθανότατα γεννήθηκε στην Κύπρο, αλλά μετά τη δήμευση των κτήσεων της οικογένειάς του από τον Φρειδερίκου Χοενστάουφεν το 1229 αναγκάστηκε να την εγκαταλείψει και να κατευθυνθεί στη βόρειο Παλαιστίνη, στις εκεί οικογενειακές κτήσεις. Το 1232 έλαβε μέρος στη μάχη του Καζάλ Ιμπέρτ, όπου η οικογένειά του νίκησε τους οπαδούς του Φρειδερίκου στην Παλαιστίνη. Τελικά, μετά την αποτυχία των διαπραγματεύσεων με τον αυτοκράτορα, το 1242 οι Ιμπελέν κατέλαβαν την Τύρο. Ο Ιωάννης είχε μετάσχει ενεργά στις διαπραγματεύσεις και έπειτα στην πολιορκία της Τύρου.
Οδηγία ναυσιπλοΐας

Η οδηγία ναυσιπλοΐας ή αγγελία ναυσιπλοΐας ή αγγελία προς ναυτιλλόμενους και παλαιότερα "αγγελίαι τοις ναυτιλλομένοις", (sailing direction ή notice to mariners), αφορά ειδική οδηγία ασφάλειας στη ναυσιπλοΐα που παρέχεται προς τον Πλοίαρχο του πλοίου, είτε από επίσημες υπηρεσίες ενός κράτους, συνήθως υδρογραφική υπηρεσία, είτε από τον ενοικιαστή (εφοπλιστή ή ναυλωτή), είτε σε έκτακτες περιπτώσεις από τις ίδιες τις Αρχές του λιμένα προσέγγισης.
Οι οδηγίες αυτές αφορούν κυρίως πληροφορίες υφιστάμενης κατάστασης κυκλοφορίας σε διαύλους, αγκυροβόλια, δελτίο καιρού, έκτακτους ναυτιλιακούς κινδύνους (π.χ. παγόβουνα, επιπλέοντα εμπόδια κ.λπ.), έκτακτες έρευνες διάσωσης ή επιστημονικές, επικίνδυνα ναυάγια, ενεργοποίηση ή απενεργοποίηση φάρων και φανών λιμένων, ναυτικών πεδίων ασκήσεων ή βολών, φάσεις παλιρροιών, και οτιδήποτε άλλο κρίνεται απαραίτητο προς ενημέρωση. Ιδιαίτερης μνείας αγγελία γίνεται από τον Διεθνή Οργανισμό Ναυσιπλοΐας (ΙΜΟ) του ΟΗΕ σε περιπτώσεις ναυτικών αποκλεισμών ή χαρακτηρισμού θαλάσσιας περιοχής σε εμπόλεμη.
Η σηματική συνήθως λήψη των παραπάνω οδηγιών είναι υποχρεωτική και θα πρέπει να γίνεται σχετική μνεία στο Ημερολόγιο γέφυρας του πλοίου. Συνηθίζεται όμως είτε να επικολλάται αυτούσιο στις σελίδες του ημερολογίου είτε να αναρτάται σε εμφανές σημείο (πίνακα) στη Γέφυρα του πλοίου για την άμεση ενημέρωση των Αξιωματικών Γέφυρας.
Μαζούρκες, Op. 17 (Σοπέν)

Οι Μαζούρκες, Op 17 είναι τέσσερις μαζούρκες του Φρεντερίκ Σοπέν για πιάνο, οι οποίες γράφτηκαν μεταξύ το 1832 και το 1833 και δημοσιεύτηκαν το 1834, στη Λειψία. Μία τυπική εκτέλεση τους διαρκεί περίπου 14 λεπτά. Η πρώτη είναι γραμμένη σε Σι ύφεση μείζονα, με τέμπο  Vivo e risoluto, 3/4,  στα 160 bmp. Η δεύτερη είναι γραμμένη σε Μι ελάσσονα, 3/4 με τέμπο Lento, ma non troppo. 
Η τρίτη είναι γραμμένη σε Λα ύφεση μείζονα, με τέμπο Legato assai. Μία τυπική εκτέλεση της διαρκεί περίπου 5 λεπτά, καθιστώντας την τη μεγαλύτερη μαζούρκα που έγραψε ο συνθέτης. Η τέταρτη είναι γραμμένη σε Λα ελάσσονα, με τέμπο Lento, ma non troppo και διαρκεί περίπου τέσσερα λεπτά. Πρόκειται για μία τις δημοφιλέστερες μαζούρκες του Σοπέν.